થર્ડ પાર્ટી મારફતે વિદેશી વેન્ચર ફંડ ભારતના બજારમાં રોકાણ કરી શકશે
ખાનગી ગોઠવણ દ્વારા સિક્યોરિટી ખરીદી શકાશે
સેબી રેગ્યુલેશન્સની જોગાવાઈઓનું પાલન કરવુ પડશે
ભારતના ઈક્વિટી અને ડેબ્ટ માર્કેટને વધારે સંગીન બનવવાના હેતુથી રિઝર્વ બેંક ઓફ ઈન્ડિયા (આરબીઆઈ)એ થર્ડ પાર્ટી તરફથી ખરીદી અથવા તો ખાનગી ગોઠવણ દ્વારા વિદેશના વેન્ચર કેપિટલ (વીસી)ફંડ્સને ભારતના બજારમા સિક્યોરિટી ખરીદવાની છૂટ આપી છે.
રિઝર્વ બેંકે તેના એક પરિપત્રમાં જણાવ્યુ છે કે થર્ડ પાર્ટી દ્વારા ખરીદી અથવા તો ખાનગી ગોઠવણ મારફતે યોગ્ય જામીનગીરીઓ જેમ કે ઈક્વિટી, ઈક્વિટી લિન્કડ ઈન્સ્ટ્રુમેન્ટ્સ, ડેબ્ટ અને ડેબ્ટ ઈન્સ્ટ્રુમેન્ટ્સ સ્થાનિક વેન્ચર ફંડ્સના ડિબેન્ચર, યુનિટ્સ વગેરેમાં વિદેશી વેન્ચર કેપિટલ ફંડ્સને રોકાણ કરવાની છૂટ આપવાનો નિર્ણય લેવાયો છે.
વર્તમાન નિયમો હેઠળ ઈનિશ્યલ પબ્લિક ઓફરિંગ (આઈપીઓ) અથવા ખાનગી ગોઠવણ મારફતે આવા સાધનોમાં સેબીમાં નોંધાયેલા વિદેશી વીસી ફંડ્સને રોકાણ કરવાની છૂટ હતી. તેઓ ફંડ્સની સ્કીમના યુનિટ્સમાં પણ રોકાણ કરી શકતા હતાં.
હવે સેબી રેગ્યુલેશન્સ, ૨૦૦૦ની જોગવાઈઓના વિષયને આધીન રહીને સિક્યોરિટીમાં રોકાણ કરવાની છૂટ આવા ફંડોને અપાઈ છે તેમ પરિપત્રમાં જણાવાયુ છે.ફોરેન એક્સચેન્જને લગતા ફેરફારો માટે અલગથી નોટિફિકેશન બહાર પડાશે.